ประกาศกระทรวงการคลัง เรื่อง ผลการกู้เงินระยะสั้นโดยการออกตั๋วสัญญาใช้เงินเพื่อการปรับโครงสร้างหนี้เงินกู้มาเพื่อให้กู้ต่อในปีงบประมาณ พ.ศ. 2561 ครั้งที่ 1
ประกาศกระทรวงการคลัง
เรื่อง
ผลการกู้เงินระยะสั้นโดยการออกตั๋วสัญญาใช้เงินเพื่อการปรับโครงสร้างหนี้เงินกู้มาเพื่อให้กู้ต่อ
ในปีงบประมาณ
พ.ศ. ๒๕๖๑ ครั้งที่ ๑[๑]
 

เพื่อให้เป็นไปตามความในมาตรา
๑๖ แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบทั่วกันว่า
กระทรวงการคลังโดยความเห็นชอบของคณะรัฐมนตรี
ตามมติเมื่อวันที่ ๒๐ มีนาคม ๒๕๖๑ และอาศัยอำนาจตามความในมาตรา ๗ มาตรา ๑๔ มาตรา ๒๐
(๓) และมาตรา ๒๔ (๑) แห่งพระราชบัญญัติการบริหารหนี้สาธารณะ พ.ศ. ๒๕๔๘
ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑
ได้ดำเนินการกู้เงินระยะสั้นเพื่อรองรับการปรับโครงสร้างหนี้เงินกู้มาเพื่อให้กู้ต่อแก่การรถไฟฟ้าขนส่งมวลชนแห่งประเทศไทย
โดยมีรายละเอียดและเงื่อนไขของการกู้เงิน ดังต่อไปนี้

๑.
กระทรวงการคลังได้ดำเนินการกู้เงินระยะสั้น เพื่อปรับโครงสร้างหนี้เงินกู้มาเพื่อให้กู้ต่อแก่การรถไฟฟ้าขนส่งมวลชนแห่งประเทศไทย
โดยวิธีการออกตั๋วสัญญาใช้เงิน อายุ ๒ เดือน วงเงินรวม ๘,๐๐๐.๐๐ ล้านบาท (แปดพันล้านบาทถ้วน) จากธนาคารออมสิน
๑.๑
ชำระคืนต้นเงินกู้ที่ครบกำหนดของสัญญากู้ยืมเงินเลขที่ ๓/๒๕๕๙
ให้กับธนาคารออมสินสำหรับโครงการรถไฟฟ้าสายสีเขียว ช่วงหมอชิต - สะพานใหม่ - คูคต
วงเงิน ๒,๐๐๐.๐๐ ล้านบาท (สองพันล้านบาทถ้วน)
๑.๒
ชำระคืนต้นเงินกู้ที่ครบกำหนดของสัญญากู้ยืมเงินเลขที่ ๔/๒๕๕๙
ให้กับธนาคารออมสินสำหรับโครงการรถไฟฟ้าสายสีน้ำเงิน
ช่วงหัวลำโพง - บางแค และช่วงบางซื่อ - ท่าพระ วงเงิน ๔,๑๐๐.๐๐ ล้านบาท (สี่พันหนึ่งร้อยล้านบาทถ้วน)
๑.๓
ชำระคืนต้นเงินกู้ที่ครบกำหนดของสัญญากู้ยืมเงินเลขที่ ๕/๒๕๕๙
ให้กับธนาคารออมสินสำหรับโครงการรถไฟฟ้าสายสีเขียว ช่วงแบริ่ง - สมุทรปราการ
วงเงิน ๑,๙๐๐.๐๐ ล้านบาท (หนึ่งพันเก้าร้อยล้านบาทถ้วน)

๒.
เบิกเงินกู้ทั้งจำนวน ในวันที่ ๒๐ เมษายน ๒๕๖๑

๓. อายุเงินกู้ ๒ เดือน นับตั้งแต่วันที่ ๒๐
เมษายน ๒๕๖๑ ครบกำหนดในวันที่ ๒๐ มิถุนายน ๒๕๖๑

๔. อัตราดอกเบี้ยตามข้อ ๑.๑ - ๑.๓ เท่ากับ
อัตราดอกเบี้ยคงที่ร้อยละ ๑.๔๙๙๐๐ ต่อปี (หนึ่งจุดสี่เก้าเก้าศูนย์ศูนย์) ต่อปี

๕.
การชำระดอกเบี้ย
กระทรวงการคลังจะชำระพร้อมต้นเงินกู้ตามตั๋วสัญญาใช้เงินในวันที่ไถ่ถอนหากวันครบกำหนดชำระดอกเบี้ยตรงกับวันหยุดตามประกาศธนาคารแห่งประเทศไทยก็ให้เลื่อนไปชำระในวันทำการถัดไป
โดยให้คำนวณดอกเบี้ยจนถึงวันก่อนวันชำระหนี้

๖.
การชำระคืนต้นเงินกู้
กระทรวงการคลังสามารถชำระคืนต้นเงินกู้ก่อนครบกำหนดได้ทั้งจำนวนหรือบางส่วนก็ได้
ทั้งนี้ กระทรวงการคลังจะแจ้งให้สถาบันการเงินทราบล่วงหน้าไม่น้อยกว่า ๒
วันทำการโดยกระทรวงการคลังจะชำระดอกเบี้ยคงค้างของต้นเงินกู้ที่ค้างชำระ พร้อมกับการชำระคืนต้นเงินกู้ก่อนกำหนดนั้น
ทั้งนี้
ดอกเบี้ยคงค้างให้คำนวณนับตั้งแต่วันที่กระทรวงการคลังชำระคืนดอกเบี้ยครั้งล่าสุดจนถึงวันก่อนวันที่กระทรวงการคลังชำระคืนต้นเงินกู้ก่อนกำหนด
โดยหากวันครบกำหนดชำระคืนต้นเงินกู้ตรงกับวันหยุดตามประกาศธนาคารแห่งประเทศไทย ให้เลื่อนไปชำระคืนในวันทำการถัดไปการคำนวณดอกเบี้ยให้ถือว่าหนึ่งปีมี
๓๖๕ วัน นับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

๗.
ไม่มีค่าธรรมเนียมและค่าใช้จ่ายใด ๆ


ประกาศ
ณ วันที่ ๑๗ เมษายน พ.ศ. ๒๕๖๑
จุมพล ริมสาคร
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง






วิวรรธน์/จัดทำ
๑๘ มิถุนายน
๒๕๖๑


[๑] ราชกิจจานุเบกษา
เล่ม ๑๓๕/ตอนพิเศษ ๑๓๖ ง/หน้า ๒/๑๓ มิถุนายน ๒๕๖๑